མུ་ར་མོ་ཧེན་གྱི་སྐད་ཆའི་ནང་གི་བདེན་དཔང་རེ་འགའ་ནི་རྒྱ་རི་ཚང་གི་ལག་ནས་སླེབས་པ་གསལ་པོ་ཡིན་ལ་རྒྱ་རིས་མོ་ལ་བདེན་དཔང་སྤྲོད་དོན་ནི་རྒྱུ་མཚན་གཉིས་དང་འབྲེལ་བ་ཡོད།དང་པོ་ནི་བཀྲས་མཐོང་ཚང་དང་རྒྱ་རི་ཚང་དབར་མཐོ་རིམ་སྐུ་དྲག་གི་གནས་བབ་དང་ཕན་ཚུན་ཁྱིམ་ཚང་གི་འབྲེལ་བ་ཟབ་ལ་ཁོ་གཉིས་དང་བློ་བཟང་སྙན་གྲགས་སོགས་བོད་ཀྱི་ཐེབས་རྩའི་ནང་དུ་རྐང་པ་འཛུགས་མཁན་ཆ་ཡིན་པས་རྒྱ་རིས་ལྐོག་ནས་བཀྲས་མཐོང་ལ་རྒྱབ་སྐྱོར་དང་བློ་སེང་ཕམ་ཉེས་གཏོང་ཐབས་བྱས་ཡོད།ད་དུང་རྒྱ་རིས་བློ་སེང་ཁྲི་ལ་འཁོད་རྗེས་བོད་རྒྱ་འབྲེལ་མོལ་གྱི་སྐུ་ཚབ་ནས་དགོངས་པ་ཞུས་ཏེ་རྣམ་འགྱུར་རྩུབ་པོ་ཞིག་བསྟན་ཡོད་ལ།འདིས་ནི་བློ་སེང་གི་སྲིད་སྐྱོང་དུས་ཡུན་ནང་དུ་ཁོས་ནུས་པ་འདོན་འདོད་མེད་པ་ཙམ་མིན་པར་བློ་སེང་གིས་བོད་རྒྱ་འབྲེལ་མོལ་བྱེད་རྒྱུར་འགོག་རྐྱེན་བཟོ་ཐབས་རང་ཡིན།བློ་སེང་གིས་ཀྱང་རྒྱ་རིའི་ལྐོག་གཡོ་དང་བོད་ཀྱི་དོན་གཅོད་ཁང་དང་དེའི་ལས་དོན་ཁག་ལ་སྲིང་བའི་ཤུགས་རྐྱེན་དེ་ཚོ་རང་གིས་ནུས་པ་འདོན་རྒྱུ་ལ་བཀག་རྡོ་ཞིག་ཡིན་པར་སྔོན་ནས་ཤེས་རྟོགས་ཡོད་པས་རྒྱ་རིའི་དགོངས་ཞུ་ལ་དེ་ཙམ་ཨུ་ཚུགས་མ་བྱས་པར་དགོངས་པ་གནང་ཡོད་པ་ནི་བློ་སེང་གིས་རྒྱ་རི་ལ་བསྟན་པའི་ཡ་ལན་རྣམ་འགྱུར་དེ་ཡིན།